
Viktige personer i andre bok

I Trondhjem

Margrete Storsve, 20 år, jordmorelev

 

Laura Brandt – Margretes tante og hybelvertinne i Lillegårdsbakken på Bakklandet, enke etter Jacob Brandt

Ulrik Brandt – Laura og Jacobs eneste sønn, eks-jusstudent i Kristiania

Gunilla Jonsson – svensk, butikkjomfru, losjerende hos tante Laura

 

Elias Hole – medisinerstudent

Jonas Bakke – doktor ved E.C. Dahls fødestiftelse

Bertha Grue – forstanderinne og overjordmor ved E.C. Dahls fødestiftelse

Karen Olsdatter Lia – barselelev fra Verdalen, gift med Andreas. De har barna Maren og Peder

Sofie Storbakken – jordmor

Elise Rosengren – jordmor

Carl Ulrichsen – doktor i Trondhjem, Jonas’ kamerat fra studietiden i Kristiania

 

Oda Hansdatter – arbeider i skjenkestuen «Den Gyldne Dråpe» i Fjordgaten

 

På Løten

Johan Storsve – distriktslege i Løten, Margretes far

 

Johanne Krokstibakken – Margretes barndomsvenninne

Lars Ås – odelsgutt på storgården Ås i Løten og Margretes kjæreste


Slik sluttet forrige bok:

Margrete ble sittende og lytte med ørene på stilker. Det ble stille en lang stund før hun på nytt hørte ynkingen. På et blunk var hun oppe på føttene og på vei ut av værelset sitt. Døren til Gunilla var lukket. Hun banket nølende på, men det var ikke en lyd å høre der innenfra. Hadde hun kanskje tatt feil? Hun forsøkte å banke på igjen uten hell. Varsomt trykket hun ned dørklinken, og døren gled sakte opp.

«Gunilla, er du der?»

«Bare gå og legg deg igjen, Margrete.»

«Hva er det, Gunilla? Er du syk?» sa Margrete lavt og tok et par skritt inn i det mørke værelset. Luften var klam og fortettet. Hun gikk nærmere sengen og så i det samme at Gunilla fortet seg å tørke bort tårene med ermet på nattkjolen.

«Nei, det er ingenting, Margrete. Jeg har bare tida mi.»

«Men har du så vondt, da? Skal jeg hente noe til deg? Jeg kan varme en klut på ovnen som du kan legge på magen din, det bruker jeg ofte selv å gjøre?»

«Nei, nei,» sa Gunilla grøtet, før hun hikstet til. «Bare gå, Margrete. Gå! Det er ingenting du kan gjøre.»

Gråten som overmannet Gunilla, fikk den spinkle kroppen til å skjelve ukontrollert. Margrete svelget tørt og kjente hvordan redselen fikk magen hennes til å kjennes ut som en hard knute.

«Du må fortelle meg hva det er, Gunilla,» sa hun fortvilet.

«Nei,» hulket Gunilla, grep et fast tak i teppet og dro det oppover seg.

Margrete gikk helt bort til sengen, og slo resolutt på lampen på nattbordet. Hun gispet forskrekket etter luft. Gunilla var kritthvit i ansiktet, og det rødblonde, lange håret klistret seg til den svette pannen hennes. Margrete lot blikket fare nedover skikkelsen i sengen der flekker av blod farget sengetøyet mørkerødt.

«Herregud, Gunilla, hva har skjedd?» Hun støtte ordene ut.

Gunilla lot hodet synke tilbake mot puten. «Jeg kunne ikke,» mumlet hun resignert. «Jeg kunne ikke bære frem barnet.»


Kapittel 1

Margrete ble stående som forsteinet mens de lavmælte ordene til Gunilla gjallet i ørene hennes. Hvordan hadde hun kunnet være så blind? Hun, som til og med var jordmorelev! Nå, i etterpåklokskapens lys, virket det hele åpenbart. Gunilla, som hadde vært så ofte syk i høst, som hadde blitt mer og mer taus og innesluttet, som til og med hadde virket engstelig.

Hvorfor kom du ikke til meg? skulle Margrete til å si, men i det samme så hun for seg Gunilla fra kvelden før, der hun blek og forsagt hadde stått utenfor Margretes dør. Gunilla hadde forsøkt å betro seg til henne, men Margrete hadde vært for opptatt av seg selv til å orke å lytte. Det hadde sikkert vært dråpen som fikk fortvilelsen til å renne over for Gunilla. Margrete lukket øynene og forbannet seg selv mens skyldfølelsen bølget gjennom henne.

«Jeg forstår om du ikke vil kjennes ved meg mer,» hikstet Gunilla lavt. Margrete rykket til og sank ned på kne ved siden av sengen. Varsomt strøk hun Gunilla over håret.

«Kjære, lille Gunilla, det får du ikke lov til å tenke engang!» sa hun lavt og bestemt. «Jeg beklager at jeg ikke har vært her for deg, men jeg er det nå.»

Gunilla hikstet igjen. «Jeg … prøvde å lese i boken din noen ganger,» mumlet hun, «for å se hva … hvordan jeg kunne … Men jeg fant ikke noe. Unnskyld at jeg gikk inn på værelset ditt.»

«Men hvordan har du …?» begynte Margrete. Brått tidde hun mens frykten grep som en klo i brystet. Det var mye blod her. Altfor mye blod. Gunilla hadde neppe tatt iskalde bad eller løftet på seg en abort.

Med ett var Margrete på bena. «Gunilla,» sa hun så rolig hun kunne. «Jeg må få se.»

Gunilla nikket svakt og snudde ansiktet mot veggen. Med stive bevegelser løftet Margrete teppet mens hun stålsatte seg. Håndkleet som lå mellom bena til Gunilla, hadde en gang vært hvitt. Nå lignet det en enorm rosett, mørkerød, nesten sort i midten, skarpere rødt utover mot kantene. Den voksgule klumpen som en gang kunne blitt et lite menneskebarn, lå inne i de mørke blodklumpene i midten av rosetten. Og ved siden av …

Margrete lukket øynene et kort øyeblikk. Heklenålen blinket matt mot henne i lyset fra lampen, selv om den nesten var helt dekket av blod.

Med stive fingre bredte hun teppet over Gunilla igjen og møtte blikket hennes.

«Jeg skal hente hjelp,» sa hun mildt, mens hun prøvde å holde frykten vekk fra stemmen.

«Nei, vær så snill! …» Øynene til Gunilla ble med ett sorte av redsel, og hun famlet etter hånden til Margrete. «Ingen må få vite om dette! Du må love meg ikke å si noe om det til noen! Det verste er over.»

Det bønnfallende blikket til Gunilla skar Margrete i hjertet.

«Åh, Gunilla, du kan ha skadet deg selv alvorlig, forstår du det? Du kan ha stukket hull på … Altså, du behøver tilsyn av en doktor. Det kan stå om livet.»

Gunilla stirret like bedende på Margrete, men Margrete møtte blikket bestemt. Langsomt slapp Gunilla hånden hennes og snudde hodet vekk. Hun skalv svakt.

«Livet mitt er over uansett,» mumlet hun.

Margrete vaklet. Hva i all verden skulle hun gjøre? Brått slo en idé ned i henne.

Uten å nøle forlot hun Gunillas værelse. Hun sprang nedover gangen til rommet til Elias. La ham være hjemme, tenkte hun febrilsk mens hun banket og banket på døren, la ham være hjemme. Hun syntes hun hørte Gunilla rope matt, men ignorerte det.

I det samme åpnet døren seg, og en søvndrukken Elias kikket ut. Det så ut til at han hadde sovnet med klærne på, og forvirring og uro sto skrevet i ansiktet hans.

«Kjære Margrete, hva står på? Er det brann?»

«Gunilla trenger legehjelp. Hun har brukt en heklenål på seg selv for å abortere et foster.»

Elias stirret himmelfallen på henne og gjorde ikke mine til å røre seg. Margrete dro ham utålmodig i ermet.

«Kom! Nå! Hun blør og blør.»

Elias stirret mot rommet til Gunilla og rørte seg ikke, så Margrete tok tak i den ene armen hans og dro ham med seg ut av værelset. Hun nærmest dyttet ham mot Gunillas rom.

«Lege, gjør din plikt!» ropte hun.

Endelig virket det som om sjokket slapp taket i Elias. Hun så forferdelsen i blikket hans da de trådte inn i Gunillas værelse.

I noen lange steg var han borte ved sengen. Han bøyde seg over henne. Hvisket han noe? Underleppen til Gunilla skalv, og store tårer trillet nedover kinnene hennes mens hun lukket øynene.

Elias fjernet teppet og tok frem en lommelerke. Etter å ha helt sprit over hendene sine og gnidd godt, begynte han metodisk å undersøke Gunilla.

Margrete kjente at hun begynte å skjelve, men hun satte seg på kne ved sengen og begynte å stryke piken over håret. Gunilla grep hånden hennes og klemte den hardt, hardt. Da Elias snakket, oppfattet Margrete først ikke hva han sa.

«Unnskyld?» Hun så forvirret på ham.

«Jeg trenger kokt vann, noen rene håndklær og mer lys.» Elias var dypt konsentrert og kastet bare et kort blikk på henne.

Margrete nikket. Hun måtte bryte opp grepet til Gunilla.

«Jeg kommer straks igjen,» hvisket hun og skyndte seg inn på rommet sitt. Vannet i muggen på toalettbordet hennes var blitt kaldt, men det hadde vært kokt og fikk duge. Hun satte muggen opp i vaskevannsfatet sammen med noen håndklær. Så nappet hun ut ledningen til skrivebordslampen og skyndte seg tilbake med tingene.

Hun plugget lampen i og rettet lyset så godt hun kunne mot Gunillas underliv.

Elias mumlet en takk og fortsatte undersøkelsen sin. Etter noe som føltes som en liten evighet, rettet han seg opp.

«Blødningen er så godt som stanset. Har du et rent teppe vi kan legge over henne?»

Margrete nikket og fant frem et pledd. Hun bredte det over Gunilla og strøk henne på kinnet.

«Prøv å hvile deg litt,» sa hun.

Gunilla nikket nesten umerkelig. Hun unngikk å se på Elias.

Elias gikk ut på gangen og nikket til Margrete at hun skulle følge etter.

«Jeg er rett på utsiden, Gunilla,» sa Margrete mildt. «Bare rop hvis det er noe.»

Hun lukket døren inntil, men lot det være en glippe. Så gikk hun mot Elias, som ventet på henne litt lenger bort.

Margrete så at han var gråblek i ansiktet. Dette hadde visst opprørt ham voldsomt, men det var da også fullt forståelig. Langsomt slapp han pusten ut og møtte blikket hennes.

«Jeg har gjort det jeg kan. Jeg er ikke sikker på om det er nok.»

Margrete nikket. «Beklager at jeg har trukket deg inn i dette, men jeg visste ikke hva jeg skulle gjøre. Hun vil ikke på sykehus. Hun sa at livet hennes var over uansett. Men …» Margrete så fortvilet på Elias. «Hun er som en kjær lillesøster for meg. Jeg kan ikke la henne ta det valget.»

«Det er streng straff for barnedrap, hun tar ikke feil i det. Men det er kanskje noe jeg kan gjøre for å hindre dette i å komme ut …» Elias så tankefull ut.

«Hva da?» spurte Margrete uten håp. «Du har ikke noe utstyr eller medisiner her, og du kan ikke akkurat bare dra og hente det uten at noen begynner å stille spørsmål. Og tante Laura kommer hjem etter frokost. Hvordan skal vi skjule dette for henne?» Hun gestikulerte hjelpeløst mot Gunillas rom.

«Doktor Bakke og jeg har et godt forhold,» sa Elias. «Jeg kan be ham komme, og så forklarer vi ham resten når han undersøker Gunilla. Da må han selv velge hvordan han vil håndtere det, men det er det beste forslaget jeg har. Jeg kan legge inn et godt ord, for hva det er verdt.»

Margrete stirret på ham. Det var ikke noe skøyeraktig i blikket hans nå, han så bare alvorlig og avventende på henne. «Det … er veldig sjenerøst. Men er det ikke risikabelt for deg? Vil du virkelig gjøre det?»

De ble stående og se på hverandre. Blikket til Elias ble langsomt fylt av denne skumle varmen som gjorde henne så urolig. Med en antydning til smil strakte han frem hånden og strøk henne varsomt over kinnet.

«Skjønne Margrete. Du bringer frem det beste i meg,» sa han lavt.

Margrete snappet svakt etter pusten, men klarte ikke å slippe blikket hans, klarte ikke å røre seg. Det kriblet i hele henne. Elias tok et skritt nærmere. I det samme jamret det inne fra Gunillas rom, og fortryllelsen ble brutt.

«Gå til henne, så ringer jeg,» sa Elias hurtig. Margrete nikket og skyndte seg inn til Gunilla. Kinnene hennes brant, og hun følte seg helt fortumlet. Bak seg hørte hun Elias springe ned trappen.

Hva kom doktor Bakke til å si?

Jonas satt fordypet i Trondhjems Adresseavis da telefonen kimte. Han brettet avisen sammen med et sukk og slengte den på bordet.

Idet han reiste seg, kastet han et blikk på sofaen. Derfra kom det et par korte snorkelyder, før Carl snudde seg mot veggen og sov videre. Ved siden av ham på bordet sto et nesten tomt glass med cognac. Jonas begynte faktisk å bli litt bekymret for Carl. Den gamle vennen var virkelig ikke seg selv lenger.

Men det orket ikke Jonas å tenke på nå. Han hadde tenkt å legge seg etter å ha bladd igjennom avisen – han var bare nødt til å ta telefonen først.

«Ja, det er doktor Bakke,» sa han avventende da han hadde hektet av telefonrøret.

Han hadde nettopp fått innlagt telefon på stiftelsens bekostning, og samtalen kom nok derfra.

«Doktor Bakke? Det er Elias Hole,» hørte han i den andre enden.

«Ja vel, herr Hole? Dette er et spesielt tidspunkt å ringe på?»

«Jeg behøver hjelp. Jeg er hos en kvinne nå, eller rettere sagt så er hun bare en ung pike, og hun har abortert.» Det var noe annerledes, noe intenst i stemmen hans.

Jonas var på nippet til å bli irritert over at Hole ringte ham så sent. Riktig nok var han studentens mentor og nærmeste overordnede, men mannen var vel ikke alene i kveld der borte på stiftelsen?

«Så ta det opp med vakthavende lege.» Jonas hørte selv at han var avvisende i stemmen.

Det ble stille et øyeblikk. «Jeg er ikke på stiftelsen,» kom det så.

Jonas tok et fastere grep rundt telefonrøret. Hva i all verden var dette?

«Kan De ikke bare få henne innlagt hvis De tror det er nødvendig?» Hjertet økte takten.

«Det er ikke så enkelt. Vær så snill, doktor Bakke. Har De mulighet til å komme og vurdere henne?»

Hva i alle dager var det studenten hans hadde rotet seg opp i?

«Jeg kommer,» sa han kort.

Allerede før han hadde passert kolonialen ved bybroen, angret han på at han hadde latt hatten og skjerfet bli hjemme. Det snødde tett nå. Tunge, våte snøflak som smeltet så fort de traff hodet hans. De kalde dråpene rant videre ned mellom frakkekraven og skjorten. Han grøsset og satte opp farten.

Hadde herr Hole uforvarende kommet over en stakkars pike som trengte bistand? Studenten hans var et talent av de sjeldne, men at han også var en barmhjertig samaritan, var nytt for Jonas. Men så forsøkte han da også å holde en profesjonell avstand til studentene sine, så han kunne ikke egentlig si at han kjente noen av dem.  Herr Hole hadde en fremragende karriere foran seg, så oppringningen forvirret og uroet Jonas. Foreløpig fikk han ta det som en tillitserklæring.

Etter hvert som han nærmet seg adressen han hadde fått, ble han i tvil om han hadde oppfattet herr Hole riktig. Husene som lå på hver side av Lillegårdsbakken, var store og vitnet om at dette var et av de finere strøkene på denne kanten av byen. Selv hadde han vært sikker på at pasienten bodde mer fattigslig.

Før han rakk å banke på inngangsdøren, sto imidlertid Elias Hole der. Det krøllete håret sto ende til værs, og ansiktet var preget av alvor.

«Takk, doktor Bakke,» var alt han sa da Jonas steg innenfor.

Entreen var opplyst av en enslig lampe fra taket, men så både ryddig og tiltalende ut. Herr Hole viste ham veien ovenpå.

«Hvordan havnet De egentlig i denne situasjonen? Er piken en bekjent av Dem?» spurte Jonas.

«Hun leier værelse her, som jeg.»

«Ja vel,» sa Jonas og fulgte etter herr Hole inn på et værelse. En kvinne reiste seg fra stolen ved siden av sengen, og Jonas stoppet overrasket opp.

«Er De også her, frøken Storsve?»

«God kveld, doktor Bakke,» sa frøken Storsve og neide. «Jeg bor her. Det er tanten min som eier huset, og værelsene i denne etasjen leier hun ut til losjerende. Hun er ikke hjemme i kveld.»

«Og piken, er det også en leieboer?» Han så mot kvinnen i sengen. Hun sov, eller var i det minste så redusert at hun lå med lukkede øyne. Pusten var ujevn, og det så ut som hun hadde smerter. «Det er noe kjent med henne?» la han til.

Frøken Storsve nikket. «Hun heter Gunilla Jonsson. Hun arbeider i kolonialen nede ved bybroen, så De har sikkert sett henne før. En dyktig og snill pike.»

Jonas gjenkalte et smilende fjes og en tiltalende svensk aksent. Jo, det var fra kolonialen han hadde henne, selv om hun nå nesten ikke var til å kjenne igjen. Han henvendte seg med rynkede bryn til Elias. «Hun er meget blek. De sa at hun hadde abortert? Det er jo en påkjenning, men hva er problemet?»

Elias veklset et blikk med Margrete, som trakk pusten før hun svarte.

«Det var ikke en spontanabort, doktor Bakke. Hun brukte denne.»

Jonas stirret på den blanke gjenstanden jordmorstudenten rakte frem mot ham, og brikkene falt på plass. En heklenål. Herregud.

«Jeg stanset den verste blødningen,» sa Elias behersket. «Men hun har mistet mye blod, pulsen er for lav, hun har smerter, og jeg frykter at hun har blødninger jeg ikke kan se.»

Jonas kjente at han ble het av sinne.

«Her er det jo ingen tid å miste! Hvorfor kontaktet dere ikke stiftelsen umiddelbart?!» Men i det samme han sa det, så han svaret i ansiktet til frøken Storsve. De prøvde selvsagt å beskytte piken. Det var ingen hemmelighet at loven var hard mot kvinner som Gunilla Jonsson, og det var vel heller ingen hemmelighet at han selv mente at straff ikke var på sin plass i slike tilfeller. Det hadde han gitt uttrykk for ved mer enn én anledning, og det hadde tydeligvis ikke gått medisinerstudenten hans hus forbi. Han møtte blikket til herr Hole og fikk antagelsen sin bekreftet: Herr Hole og frøken Storsve ville prøve å skjule sannheten for myndighetene. Så de hadde ringt Jonas, og med det skjøvet byrden av å bestemme den stakkars pikens videre skjebne over på ham.

«La meg se på henne,» sa han bistert, og frøken Storsve skyndte seg å brette teppet til side.

Margrete fulgte taust doktor Bakke med øynene mens han undersøkte Gunilla. Piken hadde våknet til, men var så forsagt at det bare var så vidt hun turte svare ja og nei på spørsmålene hans. Ikke en mine i ansiktet til legen røpet noe om hva han tenkte. Han rettet seg opp, og da klarte ikke Margrete å holde inne med spørsmålet lenger.

«Må hun legges inn, doktor?» Stemmen skalv, og hun tørket de klamme håndflatene diskré mot skjørtet.

«Ja,» sa doktor Bakke kort.

Margrete kvalte et hikst. Alt hadde vært til ingen nytte! Elias klemte forsiktig om albuen hennes til støtte.

«Vi … Jeg hadde håpet at De kanskje kunne gjøre noe?» sa han lavt.

Doktor Bakke så lenge på ham. «Og noe har jeg gjort. Men …» Han kastet et raskt blikk på Gunilla. «Er det slik at det er innlagt telefon i huset? Jeg vil rekvirere en sykevogn.»

«Jeg skal vise Dem hvor den er,» sa Elias. Doktor Bakke nikket kort og gikk mot døren.

«Det er ikke over ennå!» hvisket Elias raskt i øret til Margrete og smilte oppmuntrende før han forsvant etter doktor Bakke.

Margrete så langt og undrende etter ham. Elias hadde virkelig vist en helt ny side ved seg selv; han var jo slett ikke bare den overfladiske sjarmøren hun hadde møtt hittil, nå viste han tydelig at han også var både uselvisk og god.

«Doktor Bakke, er det ikke slik at …» hørte hun Elias begynne, før stemmen hans forsvant nedover trappen.

«Hva skjer, Margrete?» pep det fra sengen. Gunilla så på henne med bunnløst blikk. «Kommer politiet og henter meg nå?»

«Nei da,» sa Margrete med adskillig mer ro og optimisme enn hun følte. «Doktor Bakke ringer bare etter sykevogn til deg.»

«Men etter det, da?»

«Ikke tenk på det. Nå skal du bare hvile deg, det er det viktigste.» Margrete kjente at hun var knusktørr i munnen. Hun hadde jo ikke noe godt svar å gi Gunilla.

Det var tydelig at Elias hadde tenkt å gjøre et forsøk på å overtale doktor Bakke, men Margrete fant det mer og mer umulig å sitte uvirksom.

«Jeg kommer straks tilbake,» sa hun til Gunilla, før hun skyndte seg etter herrene. Fra toppen av trappen hørte hun doktor Bakkes opprørte stemme.

«… og det er rett og slett uakseptabelt.»

Margrete skyndte seg ned og fant mennene i samtale ved telefonen. De så overrasket på henne, men før de rakk å si noe, kastet Margrete seg ut i forsvarstalen sin.

«Jeg beklager virkelig at vi har satt Dem i denne situasjonen, doktor Bakke, men det siste Gunilla trenger nå, er å straffes. Hun er allerede så nedbrutt at hun føler at livet hennes er over. Tenk det, i en alder av bare seksten år! Hun er en ordentlig, snill og fornuftig pike, så hvordan dette har kunnet skje, vet jeg ikke. Og jeg kan ikke engang forestille meg hvor desperat hun må ha vært for å gjøre det hun nå har gjort. Kan De tenke Dem å ta en heklenål og så … ja, de har jo selv sett skadene!»

Margrete kjente at stemmen var i ferd med å svikte. Hun svelget og forsøkte å ta seg sammen.

«Hun er et fortvilet barn som ventet barn, doktor Bakke. De kan da vel ikke mene at hun fortjener fengselsstraff?» Hun blunket unna tårene som vellet frem bak øyelokkene, og så brennende på doktor Bakke.

Både Elias og doktor Bakke stirret på henne. Margrete rettet seg opp og møtte blikkene. Hun hadde fått sagt akkurat hva hun mente.

«Nok en gang viser De at De har Deres meningers mot, frøken Storsve,» sa doktor Bakke tonløst.

I det samme så Elias ut vinduet.

«Sykevognen er her,» utbrøt han.

«Godt! Vi får kle på pasienten så hun ikke fryser på veien,» sa doktor Bakke. Han så uutgrunnelig på Margrete.

«Vil De hjelpe til med det?» spurte han.

Margrete bøyde hodet resignert. «Og jeg blir med til stiftelsen også, om det er i orden. Gunilla skal slippe å være alene, omgitt av fremmede.»

Doktor Bakke nikket kort, og sammen gikk de ovenpå for å hente den ulykkelige piken.

